b'\n_START_ARTICLE_\nLewis Hamilton\n_START_SECTION_\nDirka\xc5\xa1ka kariera\n_START_PARAGRAPH_\nLewis Hamilton si je sede\xc5\xbe v mo\xc5\xa1tvu McLarna zagotovil po uspe\xc5\xa1nih testih dirkalnika Formule 1 in naslovu prvaka v seriji GP2 v sezoni 2006. \xc5\xbde dalj \xc4\x8dasa je pod okriljem McLarna, ki ga je izbralo po tem, ko je dolgo tehtalo med njim, \xc5\xa1panskim veteranom Pedrom de la Roso in \xc5\xa1e enem mladem Britancem Garyjem Paffettom, slednja sta nato postala testna dirka\xc4\x8da. V svoji prvi sezoni 2007 je nastopal v mo\xc5\xa1tvu ob aktivnem svetovnem prvaku, Fernandu Alonsu, kot prvi temnopolti dirka\xc4\x8d v zgodovini Formule 1. Svojo debitantsko sezono 2007 je za\xc4\x8del nepri\xc4\x8dakovano dobro in konstantno, saj je na vseh prvih \xc5\xa1estih dirkah kon\xc4\x8dal na odru za zmagovalce, na \xc5\xa1esti dirki za Veliko nagrado Kanade pa je dosegel najprej svoj prvi najbolj\xc5\xa1i \xc5\xa1tartni polo\xc5\xbeaj, nato pa \xc5\xa1e svojo prvo zmago, s \xc4\x8demer je ponovno prevzel vodstvo v dirka\xc5\xa1kem prvenstvu. Tako je dokazal, da je vsaj enakovreden svojemu mo\xc5\xa1tvenemu kolegu in dvakratnem prvaku Fernandu Alonsu, v britanskem tisku pa ga \xc5\xbee naglas razgla\xc5\xa1ajo za naslednjega britanskega prvaka. Na Veliki nagradi ZDA je dosegel \xc5\xa1e svojo drugo zmago, svoj niz uvrstitev na stopni\xc4\x8dke pa je podalj\xc5\xa1al \xc5\xbee na devet dirk, na deseti dirki za Veliko nagrado Evrope pa se je kon\xc4\x8dal, saj se Lewis Hamilton ni uvrstil niti med dobitnike to\xc4\x8dk. Tak rezultat se je napovedoval \xc5\xbee po kvalifikacijah, ko je po prvem huj\xc5\xa1em tr\xc4\x8denju v karieri sicer dobil dovoljenje za dirkanje, toda \xc5\xa1tartal je le z desetega \xc5\xa1tartnega mesta. Po \xc5\xa1tartu dirke se je hitro prebil do \xc4\x8detrtega mesta, nato pa je skupaj s \xc5\xa1e peterico drugih dirka\xc4\x8dev v hudem nalivu zdrsnil s proge v prvem ovinku tretjega kroga. Sicer je bila kmalu za tem dirka prekinjena, zato ga je \xc5\xbeerjav prestavil nazaj na progo, da se je lahko udele\xc5\xbeil ponovnega \xc5\xa1tarta, toda zaostajal je \xc5\xbee za krog in ni se mu uspelo prebiti vi\xc5\xa1je od devetega mesta. Na dirki za Veliki nagradi Tur\xc4\x8dije je zmagal, nato do\xc5\xbeivel manj\xc5\xa1o rezultatsko krizo z le eno uvrstitvijo na stopni\xc4\x8dke na treh dirkah, na de\xc5\xbeni dirki za Veliko nagrado Japonske pa je zmagal, njegov najve\xc4\x8dji tekmec Alonso pa je odstopil, tako da je imel \xc5\xa1e dve dirki pred koncem sezone dale\xc4\x8d najve\xc4\x8d mo\xc5\xbenosti za naslov, toda na zadnjih dveh dirkah se je pokazala njegova neizku\xc5\xa1enost, saj je, ko je potreboval le \xc5\xa1e nekaj to\xc4\x8dk, na predzadnji dirki sezone za  Veliko nagrado Kitajske v boju za zmago tvegal preve\xc4\x8d na izrabljenih pnevmatikah in po svoji prvi ve\xc4\x8dji napaki v sezoni obti\xc4\x8dal v pesku ob uvozu v bokse. \xc5\xa0e vedno je imel pred zadnjo dirko najbolj\xc5\xa1e izhodi\xc5\xa1\xc4\x8de. Toda po napaki v prvem ovinku v boji z Alonsom in te\xc5\xbeavami z menjalnikom, ki jih je povzro\xc4\x8dil sam, ko je ponesre\xc4\x8di pritisnil gumb za za\xc4\x8detek \xc5\xa1tartne procedure in tako je menjalnik za pribli\xc5\xbeno pol minute obti\xc4\x8dal v prostem teku, je s sedmim mestom osvojil dve to\xc4\x8dki premalo za naslov. Premagal ga je Kimi R\xc3\xa4ikk\xc3\xb6nen s to\xc4\x8dko prednosti. Je pa ob izena\xc4\x8denosti po to\xc4\x8dkah Hamilton zaradi enega drugega mesta ve\xc4\x8d, premagal mo\xc5\xa1tvenega kolega Fernanda Alonsa in osvojil drugo mesto v prvenstvu._NEWLINE_V svoji drugi sezoni 2008 je osvojil svoj prvi naslov prvaka kot tedaj najmlaj\xc5\xa1i dirka\xc4\x8d v zgodovini po tesnem boju proti Felipeju Massi vse do zadnje dirke sezone za Veliko nagrado Brazilije. Ko je Hamilton osvojil potrebno peto mesto, da je kljub zmagi Masse osvojil naslov prvaka s to\xc4\x8dko prednosti. V sezoni 2009 je ob dominanci mo\xc5\xa1tva Brawn GP uspel osvojiti dve zmagi in \xc5\xa1e tri uvrstitve na stopni\xc4\x8dke za peto mesto v prvenstvu. V sezoni 2010 se je McLarnu pridru\xc5\xbeil aktualni prvak Jenson Button. S tremi zmagami in \xc5\xa1e petimi uvrstitvami na stopni\xc4\x8dke je ostal Hamilton v boju na naslov prvaka do zadnje dirke sezone za Veliko nagrado Abu Dabija.  V sezoni 2011 je po ve\xc4\x8d napakah in tr\xc4\x8denjih ter treh zmagah in \xc5\xa1e treh uvrstitvah na stopni\xc4\x8dke osvojil peto mesto v prvenstvu, prvi\xc4\x8d v karieri ga je premagal mo\xc5\xa1tveni kolega, kajti Button je bil v prvenstvu drugi._NEWLINE_V sezoni 2014 se je do zadnje dirke boril za naslov prvaka z mo\xc5\xa1tvenim kolegom Nicom Rosbergom. Dosegel je enajst zmag, tri druga in dve tretji mesti ter sedem najbolj\xc5\xa1ih \xc5\xa1tartnih polo\xc5\xbeajev, na koncu je z zmago na dirki za Veliko nagrado Abu Dabija osvojil svoji drugi naslov prvaka za 67 to\xc4\x8dk. Uspeh je ponovil tudi v sezoni 2015, v sezoni 2016 pa ga je Rosberg ugnal za pet to\xc4\x8dk.'